แม่มด

แม่มด ;(Witch) สิ่งมีชีวิตทรงสติปัญญาซึ่งมีประชากรมากเป็นอันดับ 2 รองจากมนุษย์  ว่ากันว่ามีถิ่นฐานอยู่ใน Rothunia (โรทูเนีย) มาตั้งแต่โบราณยาวนานจนไม่อาจนับได้

ตำนานกล่าวกันว่า แม่มดตนแรกของโลกคือ Amilia (อมิเลีย, แม่มดแห่งวิลเลม)  แม่มดผู้สรรค์สร้างสรรพสิ่งตั้งแต่ยุคโบราณก่อนศักราชแม่มด  อีกทั้งยังเป็นต้นกำเนิดของเวทมนตร์โบราณอย่าง Syrian (ไซเรี่ยน)  ซึ่งมีผู้สืบทอดน้อยมากๆ

แม่มดนั้นมีโครงสร้างทางกายภาพใกล้เคียงกันกับมนุษย์และพ่อมด แต่มีลักษณะที่แยกจากมนุษย์ได้อย่างชัดเจนคือ  ปลายหูจะแหลมยาว  และร่างกายไม่แก่ชรา (อายุของร่างกายจะหยุดอยู่ที่เฉลี่ย 20-30 ปี)  และมีอายุขัยยาวนานเมื่อเทียบกับมนุษย์ (ไม่เคยมีบันทึก  แต่ประมาณการว่ามากกว่า 3 พันปี)  อีกทั้งในสังคมแม่มดนั้นไม่มีการแบ่งแยกทางชนชั้น และฐานะทางสังคมเฉกเช่นมนุษย์  มีเพียงการแบ่งลำดับพลังซึ่งอาศัยการฝึกฝนและเรียนรู้อย่างต่อเนื่อง

แม้ว่าโครงสร้างภายนอกของมนุษย์ และแม่มดจะใกล้เคียงกัน ทว่ามนุษย์นั้นไม่อาจเรียนรู้ 'เวทมนตร์' เช่นดังเผ่าพันธุ์อื่น  รวมทั้งไม่มี 'วงจรเวทย์' ซึ่งเป็นสื่อกลางในการควบคุมพลังของแม่มดและพ่อมด

นอกจากนี้แม่มดนั้นยังเป็นเผ่าพันธุ์ที่ไม่สามารถสืบพันธุ์ได้เช่นเดียวกันกับพ่อมด แต่การกำเนิดของแม่มดนั้นจะเกิดขึ้นจากวิญญาณของสิ่งมีชีวิตที่ได้หลอมรวมเข้ากันวิญญาณของธรรมชาติ  ซึ่งหมายความว่าหากไม่นับวงจรนี้แม่มดก็จะไม่สามารถขยายเผ่าพันธุ์ของตนเองได้  แต่สิ่งนั้นก็ถูกทดแทนด้วยสติปัญญา  พลัง  และอายุขัยที่มหาศาล  ซึ่งเป็นข้อแตกต่างอย่างชัดเจนระหว่างแม่มดและมนุษย์

เมื่อแม่มดตายนั้นจะก่อเกิด 'ธุลีแห่งความเศร้า' ขึ้น (สารอันส่งผลกับตัวแม่มดด้วยกันเอง)   แต่หากไม่นับการสูดเอาธุลีแห่งความเศร้าเข้าไปจนถึงแก่ชีวิต  แม่มดก็เป็นสิ่งมีชีวิตที่แทบจะเรียกว่าเป็นอมตะ  ยกเว้นอาวุธเพียงชนิดเดียวเท่านั้นที่สามารถปลิดชีพแม่มดได้โดยไร้เงื่อนไข  นั่นคือ Longinus (หอกลองกินุส)

Rank
แม่มดนั้นจะถูกแบ่งออกเป็น 4 ยศ ได้แก่
 * 1) Coxia (โคเซีย): แม่มดศักดิ์สิทธิ์ จะถูกเลือกจากแม่มดทั้งหมดมาแค่ 4 ตนเท่านั้น มีอำนาจและพลังมากที่สุดอยู่ในขั้นที่ใช้เวทมตร์ได้อย่างชำนาญและแข็งแกร่ง เป็นตำแหน่งสำคัญที่มีอำนาจสูงที่สุดในเผ่าพันธ์แม่มด สามารถบัญชาแม่มดในเขตปกครองของตนเองได้รวมทั้งมีอำนาจสั่งการภาคีแม่มดเพียงผู้เดียว การจะเป็นโคเซียได้นั้นต้องอยู่ในชั้นคาร์วิล และถูกเลือกโดยรุ่นก่อนเท่านั้น
 * 2) Carvil (คาร์วิล): แม่มดชั้นสูง ในที่นี้ไม่ได้หมายถึงความอาวุโส แต่หมายถึงความเชี่ยวชาญและแข็งแกร่งของเวทมนตร์  มีจำนวนน้อยมาก  ส่วนใหญ่เป็นสมาชิกของภาคีแม่มดและรับคำสั่งจากภาคีแม่มด และโคเซียเท่านั้น
 * 3) Lanzher (แลนเซอร์): แม่มดชั้นกลาง มีจำนวนมากที่สุด อาศัยอยู่ทุกพื้นที่ในโรทูเนีย แม้ว่าเวทมนตร์จะไม่ได้แข็งแกร่งมากแต่ก็อยู่ในระดับที่ปกป้องตนเองได้ในสงคราม
 * 4) Lochres (โลเครส): แม่มดฝึกหัด มีจำนวนน้อยและยังไม่ชำนาญการใช้เวทมตร์ ส่วนใหญ่เป็นแม่มดเกิดใหม่แทบทั้งหมดและต้องการเวลาในการฝึกฝน และเนื่องจากไม่ชำนาญเวทมตร์จึงไม่ได้รับอนุญาตให้อยู่ใกล้เขตชายแดนของโรทูเนีย

Another

 * อนาสตาเซียเคยให้ความเห็นเกี่ยวกับแม่มดเอาไว้ว่า "...เราคือตัวตนที่ธรรมชาติปรารถนา  เราคือตัวตนที่ผู้ใดไม่แม้แต่จะปรารถนา  ตัวตนที่เราเป็นนั้นไม่ได้มีอยู่เพื่อใครหรืออะไร  เราคือผลพวงของการกำเนิดและหลักฐานของการมีชีวิตที่พวกท่านไม่อาจแตะต้อง" 
 * ใน Lixariz 3 คอลินเคยพูดถึงตัวตนของแม่มดไว้ว่า "...สิ่งมีชีวิตบนโลกใบนี้ไม่เคยมีอะไรสมบูรณ์แบบหรอก  กระทั่งผู้เคยทรงอำนาจและปัญญาในอดีตอย่างแม่มดก็ไม่อาจหลีกหนีความตายได้ เพียงแต่พวกนั้นรับรู้ถึงความตายได้ดีกว่าทุกชีวิต จึงไม่เคยหวาดกลัวและดิ้นรน..."